15.3.2023.
HR
Službeni list Europske unije
C 96/33
Nakon Drugog svjetskog rata zabranjena je privatna prerada šljiva.
Postrojenje u Fordonu (danas okrug Bydgoszcz) primalo je najveće količine šljiva, a njegov glavni proizvod bio je džem od šljiva.
Uzgoj voća postao je gospodarski važan stanovnicima doline donje Visle zbog povoljne mikroklime, ali i zbog potražnje za šljivama iz postrojenja za preradu u Fordonu i lokalnih restorana te zbog blizine trgovačke rute Visle.
Prizor bakrenih kotlova (poljski: kocioł kuprowy od latinskog cuprum: bakar), miješalica (poljski: bocian) i peći postao je trajno obilježje krajolika okolnih sela.
Proizvodnja džema od šljiva u dolini donje Visle bila je tema doktorske disertacije pod naslovom Miješanje lonca u Poljskoj: tradicionalan džem od šljiva, regionalni identitet i ruralni razvoj u dolini donje Visle na Sveučilištu Cornell.
Rezultati istraživanja pokazali su da stanovnici općina u dolini donje Visle entuzijastično uzgajaju tradicionalne sorte biljaka, a njihovi postupci pridonose očuvanju bioraznolikosti i zaštiti posebnog karaktera zemljopisnog područja, koji se oblikovao stoljećima.
Osim toga, istraživanje kojim su analizirani kulinarsko naslijeđe i turizam u razvoju, provedeno na Sveučilištu Kazimierz Wielki u Bydgoszczu, pokazalo je da je upravo proizvod „Powidła śliwkowe z Doliny Dolnej Wisły” postao robna marka doline donje Visle.
Proizvodnja ZOZP-a „Powidła śliwkowe z Doliny Dolnej Wisły” i danas je važna za lokalnu zajednicu.
To potvrđuje činjenica da se proizvod može naći na sajmovima i mnogim radionicama proizvodnje džema od šljiva, na kojima se također može kušati i kupiti.
Među njima vrlo je popularan događaj Święto Śliwki (Festival šljiva), koji se od 2001. održava u selu Strzelce Dolne.
U nekoliko godina festival je privukao desetke tisuća posjetitelja iz cijele Poljske.
Święto Śliwki prerastao je u dvodnevni događaj, a novinari dolinu donje Visle nazivaju „šljivarskom prijestolnicom Poljske”.
Lokalna televizijska postaja TVP Bydgoszcz i PIK, lokalna postaja državnog radija Polskie Radio, besplatno su 20 godina promicale taj događaj.
Ured maršala pokrajine Kujawsko-Pomorskie spominje taj događaj u vezi sa ZOZP-om „Powidła śliwkowe z Doliny Dolnej Wisły” u promotivnim materijalima za turiste.
Mnogi članci u lokalnom i nacionalnom tisku, navodi u knjigama u kojima se opisuju tradicije u toj regiji te različite nagrade s natjecanja upućuju na velik ugled koji uživa ZOZP „Powidła śliwkowe z Doliny Dolnej Wisły”.
ZOZP „Powidła śliwkowe z Doliny Dolnej Wisły” priznata je lokalna robna marka u publikacijama Poljske komore za regionalne i lokalne proizvode.
ZOZP „Powidła śliwkowe z Doliny Dolnej Wisły” dvaput je osvojio prvu nagradu u svojoj kategoriji na dodjeli nagrada Nasze Kulinarne Dziedzictwo (Naše kulinarsko naslijeđe).
ZOZP „Powidła śliwkowe z Doliny Dolnej Wisły” nekoliko je desetljeća promican u materijalima mreže Natura 2000 kao tradicionalna metoda prerade u dolini donje Visle te u materijalima Nacionalnog fonda za zaštitu okoliša i vodno gospodarstvo.
Kako bi se očuvalo naslijeđe tog proizvoda, Etnografski muzej u Toruńu prikupio je povijesni materijal o džemu od šljiva i uzgoju šljiva u dolini donje Visle i 2020. objavio ga na CD-u pod naslovom Smażenie powideł metodą tradycyjną (Tradicionalna proizvodnja džema od šljiva) u okviru zaštite nematerijalne baštine.
Ta je inicijativa obrazovni projekt u koji su uključeni etnografi i proizvođači ZOZP-a „Powidła śliwkowe z Doliny Dolnej Wisły” koji žele doprijeti do što većeg broja lokalnog stanovništva i škola, u kojima se projekt predstavlja za vrijeme nastave, kako bi se održala tradicija proizvodnje džema od šljiva.
Upućivanje na objavu specifikacije https://www.gov.pl/web/rolnictwo/wnioski-przekazane-komisji-europejskiej